Diari Oficial de la Generalitat Valenciana


Sumari del DOGV 7220, del 24-02-2014 (2014/1521)

RESOLUCIÓ d'11 de febrer de 2014, de la directora general de Servicis Socials i Menor, per la qual autoritza l'admissió i tramitació de sol·licituds per a l'adopció internacional de menors vietnamites de necessitats especials.
----------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7220

Data del DOGV
:   24-02-2014

Secció del DOGV
:   III. ACTES ADMINISTRATIUS - A) AUTORITZACIONS I CONCESSIONS

Número del document
:   2014/1521


Data del document
:   11-02-2014

Organisme emissor
:   Conselleria de Benestar Social

Tipus de document
:   Resolució

Descriptors 

:   * empresa privada

RESOLUCIÓ d'11 de febrer de 2014, de la directora general de Servicis Socials i Menor, per la qual autoritza l'admissió i tramitació de sol·licituds per a l'adopció internacional de menors vietnamites de necessitats especials.  
 [2014/1521]  
Vista la documentació relativa a la tramitació d'adopcions internacionals de menors de necessitats especials de Vietnam, i en assumpció de les competències que té atribuïdes en matèria de protecció de menors la Direcció General de Servicis Socials i Menor, es dicta la presenta resolució basant-se en els fets i fonaments de dret següents,  
  
Fets  
Primer. La Comissió Interautonòmica de Directors Generals d'Infància de 20 de juliol de 2010 va acordar suspendre la tramitació d'adopcions internacionals a Vietnam, acord que ha sigut successivament prorrogat i que, en relació amb l'adopció de menors sans, seguix vigent en l'actualitat per a tots aquells expedients el certificat d'idoneïtat dels quals siga posterior a l'1 d'agost de 2010.  
Segon. Posteriorment, a la vista de la informació facilitada per les autoritats vietnamites, la Comissió Interautonòmica de Directors Generals d'Infància de 27 de setembre de 2011 va acordar obrir la possibilitat d'iniciar la tramitació de nous expedients de sol·licitud d'adopció per a menors vietnamites amb necessitats especials.  
Atés el gran nombre de famílies valencianes declarades idònies per a l'adopció internacional a Vietnam que es trobaven des de feia molt de temps a l'espera de poder tramitar la seua sol·licitud en el país, en eixos moments es va considerar més oportú oferir a estes la possibilitat d'ampliar la seua disponibilitat per a l'adopció d'este tipus de menors, i no permetre la presentació de noves sol·licituds.  
Tercer. En l'actualitat, el llistat de famílies de la Comunitat Valenciana que es troben a l'espera de poder tramitar la seua sol·licitud d'adopció a Vietnam s'ha reduït considerablement, i són molt poques les que han sigut declarades idònies per a l'adopció de menors vietnamites de necessitats especials.  
  
Fonaments de dret  
Primer. A la Comunitat Valenciana, la Direcció General de Servicis Socials i Menor és l'autoritat central competent en matèria d'adopció internacional en virtut del que disposa l'article 49.1.27.a de l'Estatut d'Autonomia de la Comunitat Valenciana, l'instrument de ratificació del conveni relatiu a la protecció del xiquet i a la cooperació en matèria d'adopció internacional, fet a l'Haia el 29 de maig de 1993, la Llei 54/2007, de 28 de desembre, d'Adopció Internacional, i el Decret 9/2014, de 10 de gener, del Consell, pel qual s'aprova el Reglament Orgànic i Funcional de la Conselleria de Benestar Social.  
  
Segon. Segons el que disposa l'article 59.6, lletra a), de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, la publicació substituirà la notificació i tindrà els mateixos efectes, quan l'acte administratiu tinga per destinatari una pluralitat indeterminada de persones, com ocorre en este cas.   
  
Resolc  
Autoritzar l'admissió i tramitació de sol·licituds per a l'adopció internacional de menors vietnamites de necessitats especials.  
Publicar esta resolució en el Diari Oficial de la Comunitat Valenciana.  
Contra esta resolució, que no posa fi a la via administrativa, es podrà interposar, de conformitat amb el que establixen els articles 114 i 115 de la Llei 30/1992, de 26 de novembre, de Règim Jurídic de les Administracions Publiques i del Procediment Administratiu Comú, recurs d'alçada davant de la Secretaria Autonòmica de Servicis Socials i Solidaritat, en el termini d'un mes a comptar de l'endemà de la seua publicació.  
  
València, 11 de febrer de 2014.- La directora general de Servicis Socials i Menor: Rosa Aragonés Pomares.